次劉世基韻
作者：謝薖
朝代：宋

paragraphs: 兒時窺豹見一斑，晚學一技千金殚。
齋房芝草不竝秀，且餐秋菊紉春蘭。
無心時共白雲出，忘機日對沙鷗閒。
窮人與世各異調，敢望一唱仍三嘆。
昨來卜居向巖邑，玉川破屋纔数間。
朝看爽氣出遠岫，夜聽遶舍鳴清湍。
幾回欲棹酒船去，賀老不見空稽山。
劉郎好事肯過我，入門矯矯真翔鸞。
平生飲客愁腐死，望君復來酒今旨。
君如止酒要談道，同酌寒泉淨無滓。
哦詩雖復落君後，强學猶将效矉里。
懸知吾廬不落莫，有客同盤飯葵藿。
已呼摻手縫錦囊，更遣長鬚具芒屩。
相携踏遍翠雲峰，得助溪山應有作。